সন্তোষ-জয়ীদের হাতে নিয়োগপত্র তুলে দিলেন মুখ্যমন্ত্রী

কলকাতা: যেমন কথা তেমন কাজ। প্রতিশ্রুতি অনুযায়ী সন্তোষ ট্রফি (Santosh Trophy) জয়ী বাংলা (Bengal) দলের সদস্যদের সরকারি চাকরি দিলেন মুখ্যমন্ত্রী মমতা বন্দ্যোপাধ্যায় (CM Mamata Banerjee)। বুধবার ধনধান্য অডিটোরিয়ামে আনুষ্ঠানিকভাবে ফুটবলারদের হাতে নিয়োগপত্র তুলে দিলেন তিনি।

সন্তোষ ট্রফি জয়ের পরেই অভিনন্দন জানিয়ে টুইট করেন মমতা। তিনি লেখেন, “রবি হাঁসদার দুরন্ত গোলে জয় নিশ্চিত হল, যিনি টুর্নামেন্টে সর্বাধিক ১৩টি গোল করে গোল্ডেন বুট পেয়েছেন। কোচ সঞ্জয় সেনকে আন্তরিক অভিনন্দন।” বাংলার ছেলেদের সাফল্যে উচ্ছ্বসিত হয়ে ৫০ লক্ষ টাকা আর্থিক পুরস্কার ঘোষণা করেন মুখ্যমন্ত্রী। সেই সঙ্গে ক্রীড়ামন্ত্রী অরূপ বিশ্বাসকে (Arup Biswas) নির্দেশ দেন চ্যাম্পিয়নদের সরকারি চাকরির ব্যবস্থা করতে।

আরও পড়ুন: সিডনির পিচ ‘সন্তোষজনক’, রেটিং দিল আইসিসি

এই নিয়ে ৩৩বার ভারতসেরা হল বাংলা। এবার সঞ্জয় সেনের (Sanjay Sen)কোচিংয়ে ট্রফি জিতেছেন রবি হাঁসদা, চাকু মান্ডিরা। কোচ সহ গোটা দল এদিন হাজির ছিল ধনধান্য অডিটোরিয়ামে। দেব, জুন মালিয়াকে পাশে নিয়ে সবার হাতে নিয়োগপত্র তুলে দিলেন মুখ্যমন্ত্রী। গত শনিবারই আইএফএ-র (IFA) দফতরে সরকারি কাগজপত্রে সই করেন ফুটবলাররা। পুলিশে চাকরি পেলেন ফুটবলাররা। শিক্ষাগত যোগ্যতার ভিত্তিতে কনস্টেবল এবং ইনস্পেক্টর পদে নিযুক্ত হবেন তাঁরা।